Title: Osobitná časť:
Author: MasarovaK
Last saved by: Peter

D Ô V O D O V Á   S P R Á V A

Všeobecná časť:

	Pri uplatňovaní zákona č. 114/1998 Z. z. o sociálnom zabezpečení vojakov v znení zákona č. 131/1999 Z. z. boli zistené dva závažnejšie nedostatky tohto zákona, ktoré treba odstrániť.

	Prvým nedostatkom uvedeného zákona je riešenie súbehu nároku na výsluhový dôchodok alebo invalidný výsluhový dôchodok s nárokom na nemocenské zo sociálneho zabezpečenia vojakov, ktorý môže profesionálnemu vojakovi po skončení služobného pomeru vzniknúť v ochrannej lehote 42 dní, ak sa v tomto čase stane práceneschopným v dôsledku choroby alebo úrazu. Súčasná právna úprava umožňuje poberať vedľa seba aj výsluhový dôchodok (invalidný výsluhový dôchodok), aj nemocenské zo sociálneho zabezpečenia vojakov. Ako bolo zistené, vo viacerých prípadoch toto riešenie viedlo k špekulatívnej „účelovej“ práceneschopnosti zo zdravotných dôvodov. K tomuto záveru sa dospelo porovnaním miery vyplácania nemocenského profesionálnym vojakom po skončení služobného pomeru, ktoré bolo vyplácané pred účinnosťou zákona č. 114/1998 Z. z. a za jeho účinnosti. Navrhovanou úpravou sa uvedené možné súbehy vylučujú a umožňuje sa poberať len výsluhový dôchodok (invalidný výsluhový dôchodok). Touto zmenou sa zamedzí neúčelnému vynakladaniu prostriedkov z osobitného účtu poistného a tým aj rozpočtových prostriedkov (rozpočtovej kapitoly MO SR), ktorými sa garantuje solventnosť uvedeného osobitného účtu, pretože výsluhový dôchodok a invalidný výsluhový dôchodok nahrádzajú zárobok. V súhrnnom vyjadrení pôjde o úsporu 1,5 mil. až 2 mil. Sk ročne.

	Druhým nedostatkom zákona o sociálnom zabezpečení vojakov je riešenie spôsobu zvyšovania priznaných výsluhových príspevkov a výsluhových dôchodkov. Zákonom č. 131/1999 Z. z. bol novelizovaný aj § 59 zákona č. 114/1998 Z. z. tak, že priznané výsluhové príspevky a výsluhové dôchodky sa zvyšujú v rovnakých termínoch a rovnakým spôsobom ako priznané dôchodky zo všeobecného systému sociálneho poistenia. Toto riešenie ale vedie k nežiadúcemu zvyšovaniu rozdielu medzi úrovňou výsluhových dôchodkov priznaných podľa predpisov platných do 30. apríla 1998 a výsluhových dôchodkov priznaných po tomto dátume. Navrhuje sa preto upraviť znenie § 59 zákona č. 114/1998 Z. z. tak, aby sa samostatnými zákonnými úpravami umožňovalo pribrzdiť rast dôchodkov priznaných po 30. apríli 1998 a prípadne urýchliť rast dôchodkov priznaných pred 1. májom 1998. Jednoznačne sa pritom počíta s tým, že celkové náklady na konkrétne zvyšovania výsluhových príspevkov a výsluhových dôchodkov neprekročia náklady, ktoré by vznikli, ak by sa tieto dávky zvyšovali doterajším spôsobom. Samotná úprava znenia § 59 zákona č. 114/1998 Z. z. si žiadne náklady nevyžiada, pretože ide len o stanovenie mechanizmu zvyšovania priznaných výsluhových dôchodkov a výsluhových príspevkov, ktoré je analógiou mechanizmu zvyšovania dôchodkov zo všeobecného systému dôchodkového poistenia (zabezpečenia) používaného dosiaľ aj na zvyšovanie priznaných výsluhových dôchodkov a výsluhových príspevkov.

	Princípy mechanizmu zvyšovania dôchodkov s ohľadom na rast životných nákladov a rast priemerných pracovných príjmov teda zostávajú zachované s tým, že namiesto kritéria rastu priemernej mzdy sa navrhuje zaviesť kritérium rastu priemerného služobného príjmu. Ide o systémovo správne opatrenie, pretože výsluhové príspevky a výsluhové dôchodky sa nevypočítavajú z dosiahnutého priemerného mesačného zárobku, ale z priemerného služobného príjmu (základu) dosiahnutého pred skončením služobného pomeru.

	Vlastné náklady vzniknú až pri konkrétnom zvyšovaní dôchodkov podľa samostatnej právnej úpravy tak, ako je tomu dosiaľ pri prijímaní zákonov o zvýšení dôchodkov v jednotlivých rokoch. Počíta sa pritom s tým, že na základe navrhovanej dikcie nového znenia § 59 zákona č. 114/1998 Z. z., najmä na základe termínu „s prihliadnutím“ bude možno výsluhové príspevky a výsluhové dôchodky zvyšovať len v rámci existujúcich ekonomických možností. V súčasnosti však nemožno vyčísliť, aké konkrétne zvyšovanie výsluhových príspevkov a výsluhových dôchodkov sa bude navrhovať v nasledujúcich obdobiach, pretože nie je známe, o koľko vzrastú životné náklady a priemerné služobné príjmy.

	Ekonomické dôsledky fungovania navrhovaného mechanizmu zvyšovania priznaných výsluhových dôchodkov a výsluhových príspevkov možno demonštrovať na príklade zvyšovania dôchodkov, ktoré bolo vykonané v r. 2000 podľa zákona č. 233/2000 Z. z. o zvýšení dôchodkov v roku 2000, o úprave dôchodkov priznaných v r. 2001 a o zmene a doplnení niektorých zákonov v oblasti sociálneho zabezpečenia:

a)	Výsluhové dôchodky a výsluhové príspevky priznané pred 1. januárom 2001 sa zvyšujú                     o 5 % mesačnej sumy, na ktorú má občan nárok ku dňu zvýšenia a ďalej
-	o 228 Sk, ak ide o výsluhový dôchodok alebo invalidný výsluhový dôchodok,
-	o 137 Sk, ak ide o vdovský výsluhový dôchodok,
-	o 114 Sk, ak ide o výsluhový príspevok alebo o sirotský výsluhový dôchodok obojstrannej osirelého dieťaťa,
a to od 1. augusta 2000, t. j. na dobu 5 mesiacov v r. 2000.

	Celková suma vynaložená na uvedené zvýšenie výsluhových dôchodkov a výsluhových príspevkov sa odhaduje (ešte nie je uzatvorené priznávanie dôchodkov pred 1. januárom 2001) na sumu cca 27,3 mil. Sk v r. 2000, pričom z tejto sumy sa na percentuálne zvýšenie má vynaložiť cca 17,0 mil. Sk a na zvýšenie o pevnú sumu cca 10,3 mil. Sk.

b)	Ak by sa výsluhové dôchodky a výsluhové príspevky zo sociálneho zabezpečenia vojakov zvyšovali podľa navrhovaného mechanizmu, zostalo by zvýšenie o pevnú sumu rovnako (odráža vzrast životných nákladov) a vyčerpalo by sa naň teda cca 10,3 mil. Sk ako u doterajšieho spôsobu, ale percentuálne zvýšenie by sa upravilo napr. takto:

-	výsluhové dôchodky a výsluhové príspevky priznané pred účinnosťou zákona                      č. 114/1998 Z. z. o 6 % (celkový počet týchto dôchodkov a príspevkov je 8 800 v priemernej výške 5 300 Sk mesačne), takže náklady na toto zvýšenie by boli

8 800 dávok x 5 300 Sk priemernej mesačnej výšky x 5 mesiacov x 0,06 = 14 mil. Sk,

-	výsluhové dôchodky a výsluhové príspevky priznané za účinnosti zákona č. 114/1998 Z. z. o 2 % (celkový počet týchto dôchodkov a príspevkov je 1 500 v priemernej výške 10 800 Sk mesačne), takže náklady na toto zvýšenie by boli

1 500 dávok x 10 800 Sk priemernej mesačnej výšky x 5 mesiacov x 0,02 = 1,6 mil. Sk,

čo spolu tvorí cca 15,6 mil. Sk a vrátane zvýšenia o pevnú sumu s nákladmi cca 10,3 mil. Sk by išlo spolu o náklady cca 25,9 mil. Sk, teda približne o rovnaké náklady ako pri zvyšovaní podľa doterajšieho spôsobu.	
	
	V celkovom vyjadrení, ako už bolo uvedené, bude navrhovaná novelizácia zákona              č. 114/1998 Z. z. o sociálnom zabezpečení vojakov v znení zákona č. 131/1999 Z. z. znamenať ekonomickú úsporu 1,5 mil. až 2 mil. Sk ročne.

	Návrh zákona je v súlade s Ústavou Slovenskej republiky, nevyžiada si nové výdavky zo štátneho rozpočtu a nezakladá ani nároky na pracovné sily a na organizačné zabezpečenie.
Aplikácia zákona nebude mať vplyv na zamestnanosť. Predmetný návrh zákona vzhľadom na charakter upravovanej problematiky nebol Rade hospodárskej a sociálne dohody predložený. Stanovisko Ministerstva financií Slovenskej republiky je priložené v prílohe.

Osobitná časť:

K čl. I

K bodu 1.

	Navrhovanou úpravou sa vylučuje súbeh nároku na výsluhový dôchodkov a invalidný výsluhový dôchodok s nárokom na nemocenské zo sociálneho zabezpečenia vojakov, ktorý môže profesionálnemu vojakovi po skončení služobného pomeru vzniknúť v ochrannej lehote 42 dní, ak sa v tomto čase stane práceneschopným v dôsledku choroby alebo úrazu. Ustanovuje sa, že takýto profesionálny vojak má nárok len na výsluhový dôchodok alebo invalidný výsluhový dôchodok.

K bodu 2.

	Ustanovuje sa spôsob zvyšovania výsluhových príspevkov a výsluhových dôchodkov. Výsluhové príspevky a výsluhové dôchodky sa budú zvyšovať s prihliadnutím na rast životných nákladov a s prihliadnutím na rast priemerného služobného príjmu profesionálneho vojaka. Takéto riešenie je v súlade so skutočnosťou, že výsluhové príspevky a výsluhové dôchodky sa vymeriavajú zo služobného príjmu. Samotnú výšku zvýšenia výsluhových dôchodkov a výsluhových príspevkov bude ustanovovať osobitný zákon. Toto zvyšovanie sa bude uskutočňovať najskôr v termíne zvyšovania dôchodkov, ktoré vypláca Sociálna poisťovňa.

K čl. II

	Navrhuje sa účinnosť zákona tak, aby bol dostatočný časový priestor na prípravu osobitného zákona upravujúceho konkrétne zvýšenie dôchodkov.